
Betegtájékoztató: Információk a felhasználó számára

Aripiprazole SaneXcel 10 mg tabletta
Aripiprazole SaneXcel 15 mg tabletta
aripiprazol


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer az Aripiprazole SaneXcel és milyen betegségek esetén alkalmazható?
2.	Tudnivalók az Aripiprazole SaneXcel szedése előtt
3.	Hogyan kell szedni az Aripiprazole SaneXcel‑t?
4.	Lehetséges mellékhatások
5.	Hogyan kell az Aripiprazole SaneXcel‑t tárolni?
6.	A csomagolás tartalma és egyéb információk


1.	Milyen típusú gyógyszer az Aripiprazole SaneXcel és milyen betegségek esetén alkalmazható?

Az Aripiprazole SaneXcel hatóanyaga az aripiprazol és az úgynevezett antipszichotikumok csoportjába tartozik. Olyan felnőttek és 15 éves vagy idősebb serdülők kezelésére alkalmazzák, akik hallási, látási vagy érzékszervi hallucinációkkal, gyanakvással, téveszmékkel, beszéd- és viselkedészavarral, érzelmi elsivárosodással járó betegségben szenvednek. Ezek a betegek depressziósak, önvádlók, szorongók – vagy feszültek – lehetnek.

Az Aripiprazole SaneXcel‑t olyan felnőttek és 13 éves vagy idősebb gyermekek és serdülők kezelésére alkalmazzák, akik egy olyan betegségtől szenvednek, melynek tünetei a túlzott feldobottság, a felfokozott aktivitás, a szokásosnál kevesebb alvásigény, a felgyorsult beszéd gondolatrohanással, és olykor a nagyfokú ingerlékenység. Ezen kívül, megelőzi az ezen állapotba történő visszaesést azoknál a felnőtt betegeknél, akik az Aripiprazole SaneXcel-kezelésre reagáltak.


2.	Tudnivalók az Aripiprazole SaneXcel szedése előtt

Ne szedje az Aripiprazole SaneXcel‑t:
· ha allergiás az aripiprazolra vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések
Az Aripiprazole SaneXcel szedése előtt beszéljen kezelőorvosával.

A gyógyszerrel történő kezelés alatt öngyilkossági gondolatokról és viselkedésről számoltak be. Azonnal értesítenie kell kezelőorvosát, ha az Aripiprazole SaneXcel szedése előtt vagy után bármilyen öngyilkossággal kapcsolatos gondolata van, vagy kárt akar tenni magában.

Az Aripiprazole SaneXcel szedése előtt beszéljen kezelőorvosával, ha az alábbiak bármelyikében szenved:
· magas vércukorszint (jellemző tünetei többek között a kínzó szomjúság, nagy mennyiségű vizelet ürítése, étvágyfokozódás és gyengeségérzés), vagy a családjában előfordult cukorbetegség;
· görcsök (görcsrohamok), mert előfordulhat, hogy kezelőorvosa szorosabb megfigyelés alatt kívánja tartani;
· akarattól független, rendszertelen izommozgás, különösen az arcon;
· szív- és érrendszeri (kardiovaszkuláris) megbetegedések vagy ezek előfordulása a családban, agyi érkatasztrófa (sztrók) vagy átmeneti agyi vérellátási zavar („mini” sztrók), rendellenes vérnyomás;
· vérrögök vagy ezek családi kórelőzménye – mivel az antipszichotikumokat összefüggésbe hozták a vérrögök kialakulásával;
· korábban tapasztalt, kóros mértékű játékszenvedély.

Ha testtömeg-növekedést, szokatlan mozgásokat, a szokványos napi tevékenységeket akadályozó aluszékonyságot, bármilyen nyelési nehézséget vagy túlérzékenységi tünetet tapasztal, kérjük, jelezze kezelőorvosának.

Ha Ön idősebb beteg és emlékezetkieséssel és egyéb szellemi képességek elvesztésével járó betegségben (demencia) szenved, Ön vagy a gondviselője/hozzátartozója feltétlenül közölje a kezelőorvossal, ha a korábbiakban agyi érkatasztrófája (sztrók) vagy átmeneti agyi vérellátási zavara („mini” sztrókja) volt.

Haladéktalanul közölje kezelőorvosával, ha bármilyen olyan gondolata vagy érzése támad, hogy kárt tegyen önmagában. Az aripiprazol‑kezelés során öngyilkossági gondolatokról és öngyilkos magatartásról számoltak be.

Haladéktalanul jelezze kezelőorvosának, ha magas lázzal járó izomfeszülést vagy izommerevséget, verejtékezést, megváltozott tudatállapotot, vagy nagyon gyors, illetve rendszertelen szívverést észlel.

Tájékoztassa kezelőorvosát, ha Ön vagy családja/ gondozója úgy találja, hogy Önnél szokatlan viselkedést kiváltó belső kényszer vagy kínzó vágy alakult ki, és nem tud ellenállni bizonyos, saját magát vagy másokat veszélyeztető cselekedetekre ösztönző indítéknak, késztetésnek vagy kísértésnek. Ezeket a jelenségeket impulzuskontroll-zavaroknak hívják és olyan viselkedésbeli változások lehetnek, mint például a kóros szerencsejáték-szenvedély, falási vagy vásárlási kényszer, a fokozott szexuális vágy vagy a szexuális gondolatok és érzések eluralkodása.

Lehetséges, hogy kezelőorvosa módosítja a gyógyszeradagot, vagy le is állíthatja a kezelést.

A gyógyszer álmosságot, felálláskor vérnyomásesést, szédülést, valamint a mozgás- és egyensúlyozó képességben változást okozhat, amely eleséshez vezethet. Óvatosan kell eljárni, különösen akkor, ha Ön idős vagy legyengült beteg.

Gyermekek
Ez a gyógyszer nem alkalmazható 13 éves kor alatti gyermekek esetén. A gyógyszer biztonságossága és hatásossága ezeknél a betegeknél nem ismert.

Egyéb gyógyszerek és az Aripiprazole SaneXcel
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható gyógyszereket is.

Vérnyomáscsökkentő gyógyszerek: Az Aripiprazole SaneXcel fokozhatja a vérnyomáscsökkentő gyógyszerek hatását. Feltétlenül tájékoztassa kezelőorvosát, ha a vérnyomása beállítására szolgáló gyógyszert szed.

Az Aripiprazole SaneXcel bizonyos gyógyszerekkel történő együttes alkalmazása esetén előfordulhat, hogy az orvosnak módosítania kell az Aripiprazole SaneXcel vagy a többi gyógyszer adagját. Különösen fontos megemlítenie kezelőorvosának a következőket:

· szívritmus szabályozó gyógyszerek (például kinidin, amiodaron, flekainid);
· depresszió elleni gyógyszerek vagy a depresszió, illetve szorongás kezelésére szolgáló gyógynövénykészítmények (például fluoxetin, paroxetin, venlafaxin, közönséges orbáncfű);
· gombaellenes szerek (például itrakonazol);
· ketokonazol (a szervezetben a kortizol túltermelődésével járó Cushing-szindróma kezelésére alkalmazzák);
· bizonyos gyógyszerek, amelyeket HIV‑fertőzés kezelésére alkalmaznak (például efavirenz, nevirapin, proteáz-inhibitorok, például indinavir, ritonavir);
· epilepszia kezelésére szolgáló görcsoldók (például karbamazepin, fenitoin, fenobarbitál);
· a tuberkulózis kezelésére szolgáló bizonyos antibiotikumok (rifabutin, rifampicin).

Ezek a gyógyszerek fokozhatják a mellékhatások kialakulásának kockázatát vagy csökkenthetik az Aripiprazole SaneXcel hatását; ha ezen gyógyszerek bármelyikének és az Aripiprazole SaneXcel‑nek az egyidejű alkalmazása alatt bármilyen szokatlan tünet jelentkezik, keresse fel kezelőorvosát.

A szerotoninszintet növelő gyógyszereket rendszerint olyan betegségekre használják, mint a depresszió, az általános szorongásos zavar, a kényszerbetegség (obszesszív-kompulzív zavar, OCD) és a szociális fóbia, valamint migrén és fájdalom:
· triptánok, tramadol és triptofán, amelyeket például depresszió, általános szorongásos zavar, kényszerbetegség (OCD) és szociális fóbia, valamint migrén és fájdalom kezelésére használnak;
· szelektív szerotoninvisszavétel-gátlók (SSRI‑k) (például paroxetin és fluoxetin), amelyeket depresszió, OCD, pánik és szorongás kezelésére használnak;
· egyéb antidepresszánsok (például venlafaxin és triptofán), amelyeket depresszió kezelésére használnak;
· triciklusos szerek (például klomipramin és amitriptilin), amelyeket depresszió kezelésére használnak;
· közönséges orbáncfű (Hypericum perforatum), az enyhe depresszió kezelésére használt gyógynövény;
· fájdalomcsillapítók (például tramadol és petidin), amelyeket a fájdalom enyhítésére használnak;
· triptánok (például szumatriptán és zolmitriptán), amelyeket a migrén kezelésére használnak.

Ezek a gyógyszerek fokozhatják a mellékhatások kialakulásának kockázatát; ha e gyógyszerek bármelyikének és az Aripiprazole SaneXcel‑nak az egyidejű alkalmazása alatt bármilyen szokatlan tünet jelentkezik, keresse fel kezelőorvosát.

Az étel, az ital és az alkohol hatása az Aripiprazole SaneXcel‑re
Ez a gyógyszer étkezéstől függetlenül szedhető.
Kerülje az alkoholfogyasztást az Aripiprazole SaneXcel szedése során.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával.

A következő tünetek jelentkezhetnek olyan újszülött csecsemőknél, akiknek édesanyja Aripiprazole SaneXcel-t szedett a terhesség utolsó három hónapjában (harmadik trimeszter): remegés, izommerevség és/vagy izomgyengeség, álmosság, izgatottság, légzési problémák és táplálási nehézségek. Ha az Ön újszülött gyermekénél ezen tünetek bármelyike előfordul, tájékoztassa kezelőorvosát.

Ha Aripiprazole SaneXcel‑t szed, kezelőorvosa mérlegeli és megbeszéli Önnel a kezelés előnyeit az Ön szempontjából, illetve a szoptatás előnyeit a gyermeke szempontjából, mert Aripiprazole SaneXcel szedése esetén nem szoptathat. Ha a gyógyszer szedése mellett döntenek, beszélje meg kezelőorvosával, hogy mi a legjobb módszer gyermeke táplálására.

A készítmény hatásai a gépjárművezetéshez és a gépek kezeléséhez szükséges képességekre
A gyógyszer alkalmazásának ideje alatt szédülés és látásproblémák jelentkezhetnek (lásd 4. pont). Ezt figyelembe kell venni azokban az esetekben, amikor teljes éberség szükséges, például gépjármű vezetésekor vagy gépek kezelésekor.

Az Aripiprazole SaneXcel nátriumot tartalmaz
A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.


3.	Hogyan kell szedni az Aripiprazole SaneXcel‑t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

A készítmény ajánlott adagja felnőtteknek 15 mg naponta egyszer. Mindazonáltal, kezelőorvosa előírhat alacsonyabb vagy magasabb adagot is, legfeljebb 30 mg‑ot naponta egyszer.

Alkalmazása gyermekeknél és serdülőknél
A gyógyszer alkalmazása kis adaggal kezdhető, belsőleges oldat (folyadék) formájában. Az adag fokozatosan emelhető a serdülőknek ajánlott napi 10 mg‑os adagig. Mindazonáltal, kezelőorvosa előírhat alacsonyabb vagy magasabb adagot is, de legfeljebb 30 mg‑ot naponta egyszer.

Ha az Aripiprazole SaneXcel alkalmazása során annak hatását túlzottan erősnek, vagy gyengének érzi, forduljon kezelőorvosához vagy gyógyszerészéhez.

Az Aripiprazole SaneXcel tablettát lehetőleg minden nap ugyanabban az időpontban vegye be. Nincs jelentősége, hogy a tablettát étkezés közben vagy étkezéstől függetlenül veszi-e be. A tablettát mindig vízzel kell bevenni és egészben kell lenyelni.

Még ha jobban is érzi magát, ne változtassa meg, illetve ne hagyja abba az Aripiprazole SaneXcel napi adagjának szedését anélkül, hogy azt előzőleg kezelőorvosával megbeszélte volna.

Ha az előírtnál több Aripiprazole SaneXcel‑t vett be
Ha észreveszi, hogy az Aripiprazole SaneXcel tablettából többet vett be, mint amennyit kezelőorvosa Önnek előírt (vagy, ha valaki más szedett be néhány Aripiprazole SaneXcel tablettát), azonnal értesítse kezelőorvosát. Amennyiben nem tudja elérni kezelőorvosát, keresse fel a legközelebbi kórházat és vigye magával a készítmény dobozát.

Azok a betegek, akik túl sok gyógyszert vettek be, a következő tüneteket észlelték:
· szapora szívverés, izgatottság/agresszív viselkedés, beszédzavar;
· szokatlan izommozgások (főleg az arcon és a nyelvben) és csökkent éberségi szint.

Egyéb tünetek lehetnek:
· heveny zavartság, görcsrohamok (epilepszia), kóma, valamint a következő tünetek kombinációja: láz, szapora légzés, verejtékezés;
· izommerevség és aluszékonyság vagy álmosság; lassúbb légzés, fuldoklás, magas vagy alacsony vérnyomás, szívritmuszavar.

Azonnal értesítse kezelőorvosát vagy a kórházat, ha a fentiek bármelyikét tapasztalja.

Ha elfelejtette bevenni az Aripiprazole SaneXcel‑t
Amennyiben kihagyott egy adagot, vegye be az elfelejtett adagot amilyen gyorsan csak lehet, de ne vegyen be kétszeres adagot egy nap alatt.

Ha idő előtt abbahagyja az Aripiprazole SaneXcel szedését
Ne hagyja abba a kezelést csak azért, mert jobban érzi magát. Fontos, hogy annyi ideig szedje az Aripiprazole SaneXcel‑t, ameddig azt kezelőorvosa előírta az Ön számára.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Gyakori mellékhatások (10 betegből legfeljebb 1 beteget érinthet): 

· cukorbetegség,
· alvási nehézség,
· szorongás,
· nyugtalanság és izgatottság, mozgáskényszer,
· kellemetlen belső nyugtalanság és állandó mozgáskényszer (akatízia),
· akaratlan izomrángás, rángatózás vagy vonaglás,
· remegés,
· fejfájás,
· fáradtság,
· álmosság,
· kábaság,
· remegés és homályos látás,
· székletürítések számának csökkenése vagy székletürítési nehézség,
· emésztési zavar,
· émelygés,
· a szokásosnál több nyál termelődése a szájban,
· hányás,
· fáradtságérzés.

Nem gyakori mellékhatások (100 betegből legfeljebb 1 beteget érinthet): 

· a prolaktin hormon szintjének emelkedése vagy csökkenése a vérben,
· magas vércukorszint,
· depresszió,
· megváltozott vagy fokozott szexuális érdeklődés,
· akaratlan száj-, nyelv- és végtagmozgások (tardív diszkinézia),
· rángó mozgást okozó izomműködési zavar (disztónia),
· lábrázás,
· kettős látás,
· a szem fényérzékenysége,
· szapora szívverés,
· szédülést, kábaságot vagy ájulást okozó vérnyomásesés felálláskor,
· csuklás.

A következő mellékhatásokat a szájon át szedhető aripiprazol forgalomba hozatalát követően jelentették, azonban előfordulási gyakoriságuk nem ismert (a gyakoriság a rendelkezésre álló adatokból nem állapítható meg):

· csökkent fehérvérsejtszám,
· csökkent vérlemezkeszám,
· allergiás reakciók (például a száj, nyelv, arc és a torok duzzanata, viszketés, csalánkiütés),
· cukorbetegség kialakulása, illetve meglévő cukorbetegség rosszabbodása, ketonok a vérben és vizeletben (ketoacidózis) vagy kóma,
· magas vércukorszint,
· alacsony nátriumszint a vérben,
· étvágytalanság (anorexia),
· testtömegcsökkenés,
· testtömeg-növekedés,
· öngyilkossági gondolatok, öngyilkossági kísérlet és öngyilkosság,
· agresszió,
· izgatottság,
· idegesség,
· a következő tünetek kombinációja: láz, izommerevség, szapora légzés, verejtékezés, tudatzavar és a vérnyomás, valamint a pulzusszám hirtelen megváltozása, ájulás (neuroleptikus malignus szindróma),
· görcsroham,
· szerotonin-szindróma (olyan reakció, amely fokozott boldogságérzést, álmosságot, ügyetlenséget, nyugtalanságot, részegségérzést, lázat, verejtékezést vagy izommerevséget okozhat),
· beszédzavar,
· a szemgolyók egy helyben való rögzülése,
· hirtelen bekövetkező, megmagyarázhatatlan halál,
· életveszélyes, szabálytalan szívverés,
· szívroham,
· lelassult szívverés,
· vérrögök a vénákban, különösen a lábszárban (tünetei közé tartozik a duzzanat, fájdalom és a láb vörössége), amelyek a véredényeken keresztül eljuthatnak a tüdőkbe, mellkasi fájdalmat és légzési nehézséget okozva (amennyiben ezen tünetek bármelyikét tapasztalja, azonnal forduljon orvoshoz),
· magas vérnyomás,
· ájulás,
· étel véletlen félrenyelése, a tüdőgyulladás veszélyével,
· gégefő körüli izmok görcse,
· hasnyálmirigy-gyulladás,
· nyelési nehézség,
· hasmenés,
· kellemetlen hasi érzés,
· gyomortáji kellemetlen érzés,
· májelégtelenség,
· májgyulladás,
· a bőr és a szemfehérje sárgás elszíneződése,
· a májfunkciót értékelő laboratóriumi vizsgálatok kóros eredményei,
· bőrkiütés,
· a bőr fényérzékenysége,
· kopaszodás,
· fokozott verejtékezés,
· súlyos allergiás reakciók, például eozinofíliával és szisztémás tünetekkel járó gyógyszerreakció (DRESS‑szindróma). A DRESS influenzaszerű tünetekkel és az arcon megjelenő kiütéssel kezdődik, ami aztán tovább terjed, majd magas láz és nyirokcsomó-megnagyobbodás lép fel, valamint a vérvizsgálatok során kimutatható a májenzimek és a fehérvérsejt egyik típusának emelkedett szintje (eozinofília),
· kóros izomlebomlás, ami veseproblémákhoz vezethet,
· izomfájdalom,
· izommerevség,
· akaratlan vizeletürítés (inkontinencia),
· vizelési nehézség,
· elvonási tünetek újszülötteknél, a gyógyszer terhesség alatti alkalmazása esetén,
· elhúzódó és/vagy fájdalmas merevedés,
· a testhőmérséklet-szabályozás zavara vagy túlhevülés,
· mellkasi fájdalom,
· a kéz, boka vagy láb duzzanata,
· vérvizsgálati eredmények: emelkedett vagy ingadozó vércukorszint, glikált hemoglobin emelkedett szintje.
· saját magát vagy másokat veszélyeztető cselekedetekre ösztönző indítékoknak, késztetéseknek vagy kísértésnek való ellenállásra való képtelenség, beleértve az alábbiakat:
· kóros szerencsejáték-szenvedély a súlyos személyes és családi következmények ellenére,
· megváltozott vagy megnövekedett szexuális érdeklődés, vagy saját maga vagy mások számára jelentős aggodalomra okot adó viselkedés, például megnövekedett nemi vágy,
· ellenállhatatlan vásárlási és költekezési kényszer,
· falási rohamok (rövid idő alatt nagy mennyiségű étel fogyasztása) vagy kényszeres evés (a normálisnál és az éhség csillapítására elegendő mennyiségűnél több étel fogyasztása),
· elkóborlási hajlam.
Tájékoztassa kezelőorvosát, ha a fenti viselkedésbeli változások bármelyikét tapasztalja. Kezelőorvosa tanácsot fog adni a kezelésük vagy tüneteik csökkentésének módjára vonatkozóan.

Idős, demenciában szenvedő betegeknél az aripiprazol szedésének ideje alatt több halálesetről is beszámoltak. A fentieken kívül szélütést vagy átmeneti agyi vérellátási zavart jelentettek.

További mellékhatások gyermekeknél és serdülőknél
Tizenhárom éves vagy annál idősebb gyermekek és serdülők hasonló típusú mellékhatásokat hasonló gyakorisággal tapasztaltak, mint a felnőttek – kivéve az álmosságot, kontrollálhatatlan izomrángatózást vagy akaratlan mozdulatokat, nyugtalanságot és fáradtságot, melyek nagyon gyakoriak voltak (10 betegből több mint egynél), valamint a felhasi fájdalmat, szájszárazságot, megnövekedett szívfrekvenciát, testtömeg-gyarapodást, megnövekedett étvágyat, izomrángatózást, kontrollálhatatlan végtagmozgást és szédülés érzést – különösen fekvő vagy ülő helyzetből történő felállásnál – melyek gyakoriak voltak (100 betegből több mint egynél). 

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell az Aripiprazole SaneXcel‑t tárolni?

A gyógyszer gyermekektől elzárva tartandó!

A buborékcsomagoláson és a dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

A nedvességtől való védelem érdekében az eredeti csomagolásban tárolandó. Ez a gyógyszer nem igényel különleges tárolási hőmérsékletet.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk 

Mit tartalmaz az Aripiprazole SaneXcel?
A készítmény hatóanyaga az aripiprazol.
10 mg aripiprazolt tartalmaz tablettánként.
15 mg aripiprazolt tartalmaz tablettánként.

Egyéb összetevők:
Aripiprazole SaneXcel 10 mg tabletta: kristályos maltóz, mikrokristályos cellulóz, hidegen duzzadó kukoricakeményítő, kroszkarmellóz-nátrium, magnézium-sztearát, vörös vas-oxid (E172).
Aripiprazole SaneXcel 10 mg tabletta: kristályos maltóz, mikrokristályos cellulóz, hidegen duzzadó kukoricakeményítő, kroszkarmellóz-nátrium, magnézium-sztearát, sárga vas-oxid (E172).


Milyen az Aripiprazole SaneXcel külleme és mit tartalmaz a csomagolás?
Aripiprazole SaneXcel 10 mg tabletta: rózsaszín, kerek, mindkét oldalán domború, 8,1 ± 0,1 mm átmérőjű, egyik oldalán „10” mélynyomású jelöléssel ellátott tabletta.
Aripiprazole SaneXcel 15 mg tabletta: sárga, kerek, mindkét oldalán domború, 10,1 ± 0,1 mm átmérőjű, egyik oldalán „15” mélynyomású jelöléssel ellátott tabletta.

30 db, 60 db vagy 90 db tabletta PA/Al/PVC//Al buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó

A forgalomba hozatali engedély jogosultja 
J.J. Bishop Health a.s.
Rybná 682/14
Staré Město, 110 00 Prague
Csehország

Gyártó
	Pharmathen International S.A.
	Sapes Industrial Park, Block 5,
	69300 Rodopi
	Görögország
	
	Pharmathen S.A.
	6, Dervenakion str. Pallini,
	Attiki 15351
Görögország

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Bulgária:
	Арипипразол SaneXcel 10 mg / 15 mg таблетка
Aripiprazole SaneXcel 10 mg / 15 mg tablet

	Csehország:
	Aripiprazole SaneXcel

	Lengyelország:
	Aripiprazole SaneXcel

	Magyarország:
	Aripiprazole SaneXcel 10 mg / 15 mg tabletta

	Románia:
	Aripiprazol SaneXcel 10 mg / 15 mg comprimate

	Szlovakia:
	Aripiprazole SaneXcel 10 mg / 15 mg



Aripiprazole SaneXcel 10 mg tabletta
OGYI-T-24819/01	30×	PA/Al/PVC//Al buborékcsomagolásban
OGYI-T-24819/02	60×	PA/Al/PVC//Al buborékcsomagolásban
OGYI-T-24819/03	90×	PA/Al/PVC//Al buborékcsomagolásban

Aripiprazole SaneXcel 15 mg tabletta
OGYI-T-24819/04	30×	PA/Al/PVC//Al buborékcsomagolásban
OGYI-T-24819/05	60×	PA/Al/PVC//Al buborékcsomagolásban
OGYI-T-24819/06	90×	PA/Al/PVC//Al buborékcsomagolásban

